CELEX: 32020D1465
Language: sl
Date: 2020-10-12 00:00:00
Title: Sklep Sveta (SZVP) 2020/1465 z dne 12. oktobra 2020 o ukrepu Evropske unije v podporo mehanizmu Združenih narodov za preverjanje in inšpekcijske preglede v Jemnu

13.10.2020   
               
               
                  SL
               
               
                  Uradni list Evropske unije
               
               
                  L 335/13
               
            
         SKLEP SVETA (SZVP) 2020/1465
         z dne 12. oktobra 2020
         o ukrepu Evropske unije v podporo mehanizmu Združenih narodov za preverjanje in inšpekcijske preglede v Jemnu
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 28(1) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:
         
                     (1)
                  
                  
                     Svet je 18. septembra 2018 na zahtevo mehanizma Združenih narodov (ZN) za preverjanje in inšpekcijske preglede (UNVIM) sprejel Sklep (SZVP) 2018/1249 (1) o ukrepu Evropske unije v podporo UNVIM. Tehnično izvajanje Sklepa (SZVP) 2018/1249 je bilo zaupano Uradu ZN za projektne storitve (UNOPS), njegov namen pa je bil omogočiti UNVIM, da še naprej opravlja svoje naloge v povezavi s spremljanjem in inšpekcijskimi pregledi v skladu z resolucijo Varnostnega sveta ZN (RVSZN) 2216 (2015).
                  
               
                     (2)
                  
                  
                     Strani, vpleteni v konflikt v Jemnu, sta 13. decembra 2018 podpisali Stockholmski sporazum, katerega določbe so bile potrjene z RVSZN 2451 (2018) in 2452 (2019). UNVIM je dobil vodilno vlogo pri podpiranju korporacije jemenskih morskih pristanišč, kar zadeva upravljanje in inšpekcijske preglede v pristaniščih v Hodeidi, Salifu in Ras Isi.
                  
               
                     (3)
                  
                  
                     Svet je 18. februarja 2019 sprejel sklepe, v katerih je pozdravil sprejetje Stockholmskega sporazuma in soglasno sprejetje RVSZN 2451 (2018) in 2452 (2019). Sve je vse strani vnovič pozval, naj olajšajo dobavo trgovskih zalog, vključno z gorivom, in opozoril, da je delovanje pristanišča v Hodeidi, poleg pristanišč v Salifu in Ras Isi, izrednega pomena za preživetje milijonov Jemencev in Jemenk. Vnovič je potrdil podporo UNVIM, da bi zagotovili neprekinjen pritok trgovskega blaga v Jemen ob polnem spoštovanju vseh zadevnih RVSZN.
                  
               
                     (4)
                  
                  
                     Na podlagi zahteve UNVIM je Svet 4. oktobra 2019 sprejel Sklep (SZVP) 2019/1672 (2) in obnovil podporo Unije UNVIM.
                  
               
                     (5)
                  
                  
                     Z RVSZN 2505 (2020) in 2534 (2020) je bil podaljšan mandat misije ZN v podporo dogovoru o Hodeidi (UNMHA), da bi se podprlo izvajanje dogovora o mestu Hodeida ter pristaniščih v Hodeidi, Salifu in Ras Isi iz Stockholmskega sporazuma.
                  
               
                     (6)
                  
                  
                     UNVIM je 15. julija 2020 Unijo zaprosil za nadaljnjo podporo.
                  
               
                     (7)
                  
                  
                     Unija bi morala obnoviti svojo podporo UNVIM za izvajanje mandata –
                  
               SPREJEL NASLEDNJI SKLEP:
         
            Člen 1
            
               1.   Unija obnavlja svojo podporo UNVIM za izvajanje mandata, kot je določen v ustreznih RVSZN, zlasti v RVSZN 2216 (2015) in 2451 (2018). Splošna cilja te podpore sta prispevati k vnovični vzpostavitvi neoviranega prostega pritoka trgovskega blaga v Jemen z zagotavljanjem preglednega in učinkovitega postopka odobritve pošiljk trgovskega blaga, namenjenih v jemenska pristanišča, ki niso pod nadzorom jemenske vlade, ter okrepiti vlogo UNVIM pri izvajanju določb iz Stockholmskega sporazuma.
            
            
               2.   Specifična cilja tega projekta sta:
               
                           —
                        
                        
                           povečati pritok trgovskega tovora v Jemen z nadaljnjo pospešitvijo postopka odobritve pošiljk trgovskega blaga in okrepitvijo zaupanja ladjarskih družb, kar zadeva dostopnost pristanišč v Hodeidi, Salifu in Ras Isi za trgovski ladijski promet, ter
                        
                     
                           —
                        
                        
                           okrepiti zmožnost UNVIM za napotitev v pristanišča v Hodeidi, Salifu in Ras Isi, kot je določeno v Stockholmskem sporazumu in ustreznih RVSZN
                        
                     
            
               3.   Unija s tem sklepom podpira Urad posebnega odposlanca generalnega sekretarja ZN za Jemen in UNMHA v zvezi z napotitvijo UNVIM v pristanišča v Hodeidi, Salifu in Ras Isi. V ta namen prispeva h kritju stroškov, povezanih z okrepitvijo UNVIM, in tako pomaga pri odzivu na potrebe jemenskega prebivalstva kot elementu širše humanitarne strategije.
               Projekt je opisan v Prilogi.
            
         
         
            Člen 2
            
               1.   Za izvajanje tega sklepa je odgovoren visoki predstavnik Unije za zunanje zadeve in varnostno politiko (v nadaljnjem besedilu: visoki predstavnik).
            
            
               2.   Za tehnično izvajanje dejavnosti iz člena 1 je pooblaščen UNOPS. Slednji to nalogo opravlja pod pristojnostjo visokega predstavnika. Visoki predstavnik v ta namen sklene potrebne dogovore z UNOPS.
            
         
         
            Člen 3
            
               1.   Referenčni finančni znesek za izvajanje projekta iz člena 1 je 2 059 838 EUR.
            
            
               2.   Odhodki, ki se financirajo z zneskom iz odstavka 1, se upravljajo v skladu s postopki in pravili, ki se uporabljajo za proračun Unije.
            
            
               3.   Komisija nadzira pravilnost upravljanja odhodkov, ki se financirajo z zneskom iz odstavka 1. V ta namen z UNOPS sklene sporazum o prispevku. V tem sporazumu o prispevku se določi, da mora UNOPS zagotoviti prepoznavnost prispevka Unije.
            
            
               4.   Komisija si prizadeva skleniti sporazum o prispevku iz odstavka 3 čim prej po sprejetju tega sklepa. Svet obvesti o kakršnih koli težavah v tem postopku in o datumu sklenitve tega sporazuma o prispevku.
            
         
         
            Člen 4
            
               1.   Visoki predstavnik o izvajanju tega sklepa poroča Svetu na podlagi rednih poročil, ki jih pripravi UNVIM, tudi poročil o mesečnih srečanjih usmerjevalnega odbora UNVIM. Ta poročila so podlaga za oceno, ki jo opravi Svet.
            
            
               2.   Komisija Svetu priskrbi informacije o finančnih vidikih izvajanja projekta iz člena 1.
            
         
         
            Člen 5
            Ta sklep začne veljati na dan sprejetja.
            Ta sklep se uporablja od 1. oktobra 2020.
            Ta sklep preneha veljati 12 mesecev po datumu sklenitve sporazuma o prispevku med Komisijo in UNOPS iz člena 3(3).
         
         
            V Luxembourgu, 12. oktobra 2020
            
               
                  Za Svet
               
               
                  Predsednik
               
               J. BORRELL FONTELLES
            
         
         
            (1)  Sklep Sveta (SZVP) 2018/1249 z dne 18. septembra 2018 o ukrepu Evropske unije v podporo mehanizmu Združenih narodov za preverjanje in inšpekcijske preglede v Jemnu (UL L 235, 19.9.2018, str. 14).
         
            (2)  Sklep Sveta (SZVP) 2019/1672 z dne 4. oktobra 2019 o ukrepu Evropske unije v podporo mehanizmu Združenih narodov za preverjanje in inšpekcijske preglede v Jemnu (UL L 256, 7.10.2019, str. 10).
      
      
         
            PRILOGA
            Podpora Unije je namenjena podpori UNVIM s financiranjem njegovega osebja, in sicer:
            
                        —
                     
                     
                        osebja, ki bo napoteno v Hodeido: enega uradnika za usklajevanje, enega svetovalca za varnost na terenu, dveh uradnikov za spremljanje, dveh uradnikov za zvezo, enega pomočnika za protokol in operacije, enega lokalnega pomočnika za varnost in enega upravnega asistenta;
                     
                  
                        —
                     
                     
                        enega uradnika za spremljanje, ki bo napoten v Salif, in enega, ki bo napoten v Ras Iso;
                     
                  
                        —
                     
                     
                        enega upravljalca skenerja.
                     
                  Poleg tega se financira tudi administrativno podporno osebje, potrebno za izvajanje ukrepa Unije v podporo UNVIM (en uradnik za finance, en uradnik za javna naročila in en uradnik za človeške vire).
            UNOPS osebje iz te priloge zaposli v skladu s svojimi pravili in postopki za zaposlovanje. O vseh prostih delovnih mestih predhodno obvesti ESZD.